Andrej Karpathy

Andrej Karpathy (* 23. október 1986, Bratislava) je slovensko-kanadský informatik a počítačový vedec v oblasti umelej inteligencie, špecialista na hlboké učenie a počítačové videnie. Je spoluzakladateľom spoločnosti OpenAI, pracoval ako riaditeľ pre umelú inteligenciu a autopilotné videnie v automobilke Tesla. V roku 2024 založil Eureka Labs, platformu pre vzdelávanie v oblasti umelej inteligencie.

 Životopis 
Narodil sa v Bratislave, väčšinu detstva však prežil v Košiciach. V pätnástich rokoch sa s rodinou presťahoval do kanadského Toronta.

V roku 2009 získal bakalársky titul v odbore informatiky a fyziky na Torontskej univerzite a o dva roky neskôr magisterský titul na University of British Columbia vo Vancouveri. Následne absolvoval doktorandské štúdium na Stanfordovej univerzite pod vedením odborníčky na počítačové videnie Fei-Fei Li. Vo svojom výskume sa zameriaval na prepojenie spracovania prirodzeného jazyka a počítačového videnia a na vývoj modelov hlbokého učenia vhodných pre tieto úlohy. Štúdium ukončil v roku 2015. Počas štúdií bol tiež na stáži v Google Research (2011 a 2013) a DeepMind (2015).

Na Stanforde v roku 2015 založil a prednášal predmet Konvolučné neurónové siete pre vizuálne rozpoznávanie, čo bol vtedy prvý predmet venujúci sa hlbokému učeniu. Predmet sa stal veľmi populárnym, v roku 2017 si ho zapísalo 750 študentov, prednášky boli tiež publikované na platforme YouTube.

V roku 2015 spoluzaložil spoločnosť OpenAI, ktorá sa venuje vývoju umelej inteligencie. V organizácii pracoval do roku 2017 ako vedecký pracovník. V rokoch 2017 až 2022 bol riaditeľom umelej inteligencie v automobilke Tesla, kde sa okrem iného podieľal na vývoji technológie Tesla Autopilot. V rokoch 2023 až 2024 pôsobil opäť v OpenAI, kde sa podieľal na vývoji četbota ChatGPT. V roku 2024 založil Eureka Labs, ktorá sa venuje vzdelávaniu v oblasti AI.

Od roku 2023 prevádzkuje aj YouTube kanál venujúci sa umelej inteligencii. V roku 2025 spopularizoval termín vibe coding (AI asistovaná tvorba softvéru s využitím četbotov).

V roku 2020 ho časopis MIT Technology Review zaradil do rebríčka 35 mladých inovátorov. V roku 2024 ho časopis Time zaradil do rebríčka 100 najdôležitejších osôb v odbore umelej inteligencie.

Vo voľnom čase sa venuje športu, hraniu počítačových hier, programovaniu a súťažnému riešeniu Rubikovej kocky.

 Ocenenia 
 2020: zaradenie do rebríčka 35 mladých inovátorov do 35 rokov časopisu MIT Technology Review. 
 2023: WTF Innovators Award „za jeho príspevky k hlbokým neurónovým sieťam a počítačovému videniu a za pokračujúci výskum zameraný na zefektívnenie umelej inteligencie pre ľudstvo.“
 2024: zaradenie do rebríčka 100 najdôležitejších osôb v odbore umelej inteligencie časopisu Time.

 Referencie 

 Iné projekty 

 Externé odkazy 
 Osobný web

 Zdroj 

Kategória:Osobnosti z Bratislavy
Kategória:Slovenskí informatici
Kategória:Kanadskí informatici
Kategória:Výskumníci v oblasti umelej inteligencie
Kategória:Tesla (automobilka)
Kategória:Absolventi University of Toronto
Kategória:Absolventi University of British Columbia
Kategória:Absolventi Stanford University